ระเบียบคณะกรรมการกำกับกิจการพลังงาน ว่าด้วยการรักษาการแทนและการปฏิบัติการแทน พ.ศ. 2552

ระเบียบคณะกรรมการกำกับกิจการพลังงาน
ระเบียบคณะกรรมการกำกับกิจการพลังงาน
ว่าด้วยการรักษาการแทนและการปฏิบัติการแทน
พ.ศ. ๒๕๕๒[๑]
 

อาศัยอำนาจตามความในมาตรา
๓๓ (๔) และมาตรา ๓๔ วรรคสองแห่งพระราชบัญญัติการประกอบกิจการพลังงาน พ.ศ. ๒๕๕๐
คณะกรรมการกำกับกิจการพลังงานออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการกำกับกิจการพลังงาน
ว่าด้วยการรักษาการแทนและการปฏิบัติการแทน พ.ศ. ๒๕๕๒

ข้อ ๒ ระเบียบนี้ให้ใช้บังคับตั้งแต่วันประกาศเป็นต้นไป

ข้อ ๓ ในระเบียบนี้
ส่วนงาน หมายความว่า ส่วนงานตามข้อ ๓
ของระเบียบคณะกรรมการกำกับกิจการพลังงาน
ว่าด้วยการแบ่งส่วนงานสำนักงานคณะกรรมการกำกับกิจการพลังงาน พ.ศ. ๒๕๕๑
หน่วยงานภายใน หมายความว่า
หน่วยงานภายในส่วนงานตามข้อ ๓ ของระเบียบคณะกรรมการกำกับกิจการพลังงาน
ว่าด้วยการแบ่งส่วนงานสำนักงานคณะกรรมการกำกับกิจการพลังงาน พ.ศ. ๒๕๕๑

ข้อ ๔ ในกรณีที่มีผู้ดำรงตำแหน่งเลขาธิการ
แต่ไม่อยู่หรือไม่อาจปฏิบัติหน้าที่ได้ด้วยประการใด ๆ
ให้พนักงานผู้ดำรงตำแหน่งรองเลขาธิการเป็นผู้รักษาการแทน
ถ้ามีรองเลขาธิการหลายคนให้ประธานกรรมการแต่งตั้งรองเลขาธิการคนหนึ่งเป็นผู้รักษาการแทน
ถ้าไม่มีผู้ดำรงตำแหน่งรองเลขาธิการหรือมีแต่ไม่อาจปฏิบัติหน้าที่ได้
ให้ประธานกรรมการแต่งตั้งพนักงานผู้ดำรงตำแหน่งผู้อำนวยการด้านวิชาการ ผู้อำนวยการ
หรือผู้ดำรงตำแหน่งเทียบเท่าคนหนึ่งเป็นผู้รักษาการแทนเลขาธิการ

ข้อ ๕ ในกรณีที่มีพนักงานผู้ดำรงตำแหน่งรองเลขาธิการหรือตำแหน่งหัวหน้าส่วนงานหรือหัวหน้าหน่วยงานภายในส่วนงาน
แต่ไม่อยู่หรือไม่อาจปฏิบัติหน้าที่ได้ด้วยประการใด ๆ ให้เลขาธิการแต่งตั้งพนักงานในสำนักงานซึ่งมีความเหมาะสมเป็นผู้รักษาการแทนได้

ข้อ ๖ ในกรณีที่ไม่มีผู้ดำรงตำแหน่งเลขาธิการ
ให้ประธานกรรมการแต่งตั้งผู้ที่เห็นสมควรรักษาการในตำแหน่ง ในกรณีที่ไม่มีผู้ดำรงตำแหน่งรองเลขาธิการหรือตำแหน่งหัวหน้าส่วนงานหรือหัวหน้าหน่วยงานภายในส่วนงาน
ให้เลขาธิการหรือผู้รักษาการแทนเลขาธิการมีอำนาจแต่งตั้งพนักงานในสำนักงานซึ่งมีความเหมาะสมรักษาการในตำแหน่งนั้น

ข้อ ๗ อำนาจในการสั่งการ การอนุญาต การอนุมัติ
การปฏิบัติงาน
หรือการดำเนินการอื่นที่เลขาธิการจะพึงปฏิบัติหรือดำเนินการตามอำนาจหน้าที่
ถ้ากฎหมาย ระเบียบ ข้อบังคับ ประกาศ หรือคำสั่งนั้น มิได้ห้ามการมอบอำนาจไว้
เลขาธิการจะมอบอำนาจให้ผู้ดำรงตำแหน่งดังต่อไปนี้ปฏิบัติหน้าที่แทนได้
เว้นแต่จะมีการกำหนดเงื่อนไขหรือข้อห้ามการมอบอำนาจไว้เป็นการเฉพาะ
(๑)
รองเลขาธิการ
(๒)
ผู้อำนวยการด้านวิชาการ
(๓)
ผู้อำนวยการ
(๔)
ผู้ดำรงตำแหน่งอื่นที่เทียบเท่า
การมอบอำนาจตาม
(๑) ถึง (๔) ห้ามมิให้มีการมอบอำนาจต่อ
เว้นแต่ได้รับความเห็นชอบเป็นหนังสือจากเลขาธิการ

ข้อ ๘ อำนาจในการสั่งการ การอนุญาต การอนุมัติ
การปฏิบัติงาน
หรือการดำเนินการอื่นที่หัวหน้าส่วนงานจะพึงปฏิบัติหรือดำเนินการตามอำนาจหน้าที่
ถ้ากฎหมาย ระเบียบ ข้อบังคับ ประกาศ หรือคำสั่งนั้น มิได้ห้ามการมอบอำนาจไว้
หัวหน้าส่วนงานจะมอบอำนาจให้ผู้ปฏิบัติงานในส่วนงานนั้นดังต่อไปนี้ ปฏิบัติหน้าที่แทนได้
เว้นแต่จะมีการกำหนดเงื่อนไขหรือข้อห้ามการมอบอำนาจไว้เป็นการเฉพาะ
(๑)
ผู้เชี่ยวชาญด้านวิชาการ
(๒)
ผู้จัดการ
(๓)
เจ้าหน้าที่ด้านวิชาการ
(๔)
เจ้าหน้าที่ทั่วไป
(๕)
เจ้าหน้าที่เทคนิค
(๖)
ผู้ดำรงตำแหน่งอื่นที่เทียบเท่า
การมอบอำนาจตาม
(๑) ถึง (๖) ห้ามมิให้มีการมอบอำนาจต่อ
เว้นแต่ได้รับความเห็นชอบเป็นหนังสือจากเลขาธิการ

ข้อ ๙ ในการปฏิบัติหน้าที่หัวหน้าหน่วยงานภายในส่วนงานอาจมอบอำนาจให้ผู้ปฏิบัติงานในหน่วยงานภายในส่วนงานนั้นปฏิบัติการแทนได้

ข้อ ๑๐ การมอบอำนาจและการมอบอำนาจต่อ
ให้ทำเป็นหนังสือโดยมีเนื้อหาสาระ ดังต่อไปนี้
(๑)
ชื่อและตำแหน่งของผู้มอบอำนาจ
(๒)
ชื่อและตำแหน่งของผู้รับมอบอำนาจ
(๓)
อำนาจที่มอบ
(๔)
หลักเกณฑ์หรือเงื่อนไขการใช้อำนาจ

ข้อ ๑๑ การมอบอำนาจย่อมมีผลตราบเท่าที่ยังไม่มีการเพิกถอน
หรือสิ้นผลลงโดยเงื่อนเวลาหรือโดยเหตุอื่น

ข้อ ๑๒ ผู้รับมอบอำนาจต้องปฏิบัติหน้าที่ที่ได้รับมอบอำนาจตามวัตถุประสงค์ของการมอบอำนาจดังกล่าว

ข้อ ๑๓ ผู้รักษาการแทนหรือผู้รักษาการในตำแหน่งตามข้อบังคับนี้มีอำนาจเช่นเดียวกับผู้ซึ่งตนแทนหรือตามตำแหน่งที่รักษาการนั้น
เว้นแต่ประธานกรรมการจะกำหนดเงื่อนไขตามที่เห็นสมควร
ในกรณีที่ผู้ดำรงตำแหน่งใด
ผู้รักษาการแทน หรือผู้รักษาการในตำแหน่งใด
มอบหมายหรือมอบอำนาจให้ผู้ดำรงตำแหน่งอื่นปฏิบัติการแทน
ให้ผู้ปฏิบัติการแทนมีอำนาจเช่นเดียวกับผู้ซึ่งมอบหมายหรือมอบอำนาจ
ในกรณีที่มีกฎหมายอื่นแต่งตั้งให้ผู้ดำรงตำแหน่งใดเป็นกรรมการ
หรือให้มีอำนาจหน้าที่ใดให้ผู้รักษาการแทน ผู้รักษาการในตำแหน่ง
หรือผู้ปฏิบัติการแทนมีอำนาจหน้าที่เป็นกรรมการหรือมีอำนาจหน้าที่เช่นเดียวกับผู้ดำรงตำแหน่งนั้นในระหว่างที่ผู้ปฏิบัติการแทน
ผู้รักษาการแทนหรือผู้รักษาการในตำแหน่ง แล้วแต่กรณี

ข้อ ๑๔ เลขาธิการมีอำนาจมอบหมายให้พนักงานปฏิบัติงานเฉพาะอย่างในกิจการของสำนักงานที่เกี่ยวข้องกับบุคคลภายนอกได้
โดยทำเป็นหนังสือระบุตัวผู้รับมอบอำนาจและขอบเขตของการมอบอำนาจไว้อย่างชัดแจ้ง

ข้อ ๑๕ การเป็นผู้รักษาการแทน
หรือผู้รักษาการในตำแหน่งตามระเบียบนี้ ไม่กระทบกระเทือนอำนาจประธานกรรมการหรือเลขาธิการที่จะแต่งตั้งพนักงานอื่นเป็นผู้รักษาการแทนหรือผู้รักษาการในตำแหน่งตามอำนาจหน้าที่ที่มีอยู่ตามกฎหมาย
ในกรณีที่มีการแต่งตั้งผู้รักษาการแทนหรือผู้ที่รักษาการแทนในตำแหน่งตามวรรคหนึ่ง
ให้ผู้ที่ได้รับการแต่งตั้งเดิมพ้นจากความเป็นผู้รักษาการแทนหรือผู้รักษาการในตำแหน่งนับแต่เวลาที่ผู้ได้รับแต่งตั้งตามวรรคหนึ่งเข้ารับหน้าที่

ข้อ ๑๖ ให้ประธานกรรมการรักษาการตามระเบียบนี้
และวินิจฉัยชี้ขาดปัญหาเกี่ยวกับการปฏิบัติตามระเบียบนี้


ประกาศ ณ วันที่ ๑๗
กันยายน พ.ศ. ๒๕๕๒
ดิเรก ลาวัณย์ศิริ
ประธานกรรมการกำกับกิจการพลังงาน















ปริยานุช/จัดทำ
๒ ธันวาคม ๒๕๕๒

นันท์นภัสร์/ตรวจ
๒ ธันวาคม ๒๕๕๒

ศิรวัชร์/ปรับปรุง
๓๐ พฤศจิกายน ๒๕๕๙





[๑] ราชกิจจานุเบกษา
เล่ม ๑๒๖/ตอนพิเศษ ๑๗๑ ง/หน้า ๑/๒๕ พฤศจิกายน ๒๕๕๒